PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/022	Bratislava 18. apríla 2007	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0014/OK/2007 začatom z vlastného podnetu vo veci uloženia pokuty za porušenie § 10 ods.14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Ing. Jánom Molnárom, Brestovská číslo 168/52, 066 01 Humenné, Slovenská republika

rozhodol

na základe § 38 ods. 2 v spojení s § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady               č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za porušenie § 10 ods. 14 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vykonávať práva a povinnosti podnikateľom Ing. Jánom Molnárom, Brestovská číslo 168/52, 066 01 Humenné, Slovenská republika, vyplývajúce zo vzniku koncentrácie, ktorá spočívala v získaní nepriamej kontroly podnikateľom Ing. Jánom Molnárom, Brestovská číslo 138/52, 066 01 Humenné, Slovenská republika nad podnikom podnikateľa HRÁDOK MÄSOKOMBINÁT, spol. s r.o. so sídlom Mikušovská cesta 3022, 984 14 Lučenec, Slovenská republika, IČO: 31 634 761 prostredníctvom podnikateľa MECOM AGRO, spol. s r.o. so sídlom Poľná č. 4, 066 01 Humenné, Slovenská republika,                   IČO: 31 735 151

1)	prijatím 100% obchodného podielu podnikateľa HRÁDOK MÄSOKOMBINÁT, spol. s r.o. so sídlom Mikušovská cesta 3022, 984 14 Lučenec, Slovenská republika, IČO: 31 634 761 prostredníctvom podnikateľa MECOM AGRO, spol. s r.o. so sídlom Poľná č. 4, 066 01 Humenné, Slovenská republika,                   IČO: 31 735 151 dňa 20.06.2006
2)	vykonávaním pôsobnosti mimoriadneho valného zhromaždenia podnikateľa HRÁDOK MÄSOKOMBINÁT, spol. s r.o. so sídlom Mikušovská cesta 3022,   984 14 Lučenec, Slovenská republika, IČO: 31 634 761 prostredníctvom podnikateľa MECOM AGRO, spol. s r.o. so sídlom Poľná č. 4, 066 01 Humenné, Slovenská republika, IČO: 31 735 151 dňa 20.06.2006
3)	zaplatením kúpnej ceny vo výške [...OT...] Sk za obchodný podiel podnikateľa HRÁDOK MÄSOKOMBINÁT, spol. s r.o. so sídlom Mikušovská cesta 3022, 984 14 Lučenec, Slovenská republika, IČO: 31 634 761 prostredníctvom podnikateľa MECOM AGRO, spol. s r.o. so sídlom Poľná č. 4, 066 01 Humenné, Slovenská republika, IČO: 31 735 151 dňa 29.06.2006.

ukladá podnikateľovi Ing. Jánovi Molnárovi, Brestovská číslo 168/52, 066 01 Humenné, Slovenská republika pokutu vo výške 400 000 Sk (slovom štyristotisíc Slovenských korún), ktorú je podnikateľ Ing. Ján Molnár, Brestovská číslo 168/52, 066 01 Humenné, Slovenská republika povinný zaplatiť na účet Štátnej pokladnice číslo: 7000060793/8180, KS: 1118, VS: 07431022 v lehote do 15 dní odo dňa nadobudnutia právoplatnosti tohto rozhodnutia.

Odôvodnenie:

	Dňa 19.01.2007 vydal Protimonopolný úrad Slovenskej republiky, odbor koncentrácií (ďalej len „úrad“) rozhodnutie č. 2007/FH/3/1/005, ktorým úrad podľa      § 12 ods. 1 zákona súhlasil s koncentráciou spočívajúcou v získaní nepriamej kontroly podnikateľom Ing. Jánom Molnárom, Brestovská číslo 168/52, 066 01 Humenné, Slovenská republika (ďalej len „Ing. Ján Molnár“) nad podnikom podnikateľa HRÁDOK MÄSOKOMBINÁT, spol. s r.o. so sídlom Mikušovská cesta 3022, 984 14 Lučenec, Slovenská republika, IČO: 31 634 761 (ďalej len „Hrádok Mäsokombinát“) prostredníctvom podnikateľa MECOM AGRO, spol. s r.o. Humenné so sídlom Poľná č. 4, 066 01 Humenné, Slovenská republika, IČO: 31 735 151 (ďalej len „Mecom Agro“) na základe Zmluvy o prevode obchodného podielu uzatvorenej dňa 20.06.2006 medzi PaedDr. Michalom Majkom a Mecom Agro; Zmluvy o prevode obchodného podielu uzatvorenej dňa 20.06.2006 medzi Ing. Elenou Ivaničovou a Mecom Agro; Zmluvy o prevode obchodného podielu uzatvorenej dňa 20.06.2006 medzi Ing. Ondrejom Dankom a Mecom Agro; Zmluvy o prevode obchodného podielu uzatvorenej dňa 20.06.2006 medzi Mgr. Dušanom Kamenským a Mecom Agro a na základe Zmluvy o prevode obchodného podielu uzatvorenej dňa 20.06.2006 medzi Ing. Annou Majkovou a Mecom Agro (ďalej len „Zmluvy“). Predmetné rozhodnutie nadobudlo právoplatnosť dňa 06.02.2007.
	
	Vychádzajúc z právoplatného rozhodnutia č. 2007/FH/3/1/005 zo dňa 19.01.2007 právnym titulom predmetnej koncentrácie sú Zmluvy, t.j. koncentrácia vznikla dňa 20.06.2006.

	Podľa § 10 ods. 14 zákona podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej.
	Podľa § 38 ods. 2 zákona úrad uloží pokutu podľa § 38 ods. 1 zákona,           ktorý porušil zákaz vykonávať práva a povinnosti vyplývajúce z koncentrácie, ak mu úrad neudelil výnimku podľa § 10 ods. 16 zákona.
	Podľa § 38 ods. 1 zákona úrad za porušenie ustanovení § 4 ods. 1,  § 8      ods. 6, § 10 ods. 9, § 25 ods. 5 a § 29 ods. 5 uloží pokutu podnikateľovi do 10% z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk. 

	Vo veci vyššie uvedenej koncentrácie bol podľa § 25 ods. 3 zákona účastníkom správneho konania podnikateľ Ing. Ján Molnár. Účastníkmi predmetnej koncentrácie boli podnikatelia Ing. Ján Molnár a Hrádok Mäsokombinát.

	Z vyššie uvedeného vyplýva, že od 20.06.2006, kedy koncentrácia podnikateľov Ing. Jána Molnára a Hrádok Mäsokombinát vznikla do 06.02.2007, kedy predmetné rozhodnutie o koncentrácii nadobudlo právoplatnosť, sa nesmeli vykonávať práva a povinnosti vyplývajúce z predmetnej koncentrácie.

	Z oznámenia predmetnej koncentrácie vyplynulo, že dňa 20.06.2006 sa konalo mimoriadne valné zhromaždenie podnikateľa Hrádok Mäsokombinát,  na ktorom došlo okrem schválenia predmetných Zmlúv a vzdaniu sa funkcie konateľa spoločnosti Hrádok Mäsokombinát doterajšími konateľmi spoločnosti, t.j. PaedDr. Michalom Majkom, Ing. Ondrejom Dankom, Mgr. Dušanom Kamenským, Ing. Elenou Ivaničovou aj k vstupu nového spoločníka – spoločnosti Mecom Agro.
	Toho istého dňa boli ustanovení noví konatelia  spoločnosti Hrádok Mäsokombinát a to: Ing. Štefan Godány, Ing. Valéria Gaľová a Ing. Miroslav Gavaľa. 
	Dňa 21.06.2006 bol podaný návrh na zápis zmien do obchodného registra a predmetné zmeny boli vykonané dňa 26.06.2006.
	Kúpna cena vo výške [...OT...] Sk za obchodný podiel spoločnosti Hrádok Mäsokombinát bola uhradená dňa 29.06.2006.

	Na vyššie uvedené úkony úrad neudelil výnimku podľa § 10 ods. 16 zákona.

	Dňa 31.07.2006 bola úradu doručená listom č. 3337/2006 žiadosť podnikateľov Hrádok Mäsokombinát a Mecom Agro podľa § 10 ods. 16 zákona o udelenie výnimky zo zákazu vykonávať práva a povinnosti vyplývajúce zo vzniku koncentrácie na úkony:

1.	právo spoločnosti Hrádok Mäsokombinát uzatvoriť:
•	Zmluvy o nákupe surovín, tovarov, jatočných zvierat
•	Zmluvy o predaji tovarov
•	Kúpnopredajné zmluvy na odbyt tovarov, výrobkov a produkcie
•	Zmluvy o nákupe strojov, prístrojov, zariadení a ich opravách, údržbách
•	Servisné zmluvy
•	Zmluvy o nákupe elektrickej energie, plynu, vody, vodného a stočného
•	Zmluvy o zhotovení softwérového vybavenia, nákupu výpočtovej techniky a zariadení komunikácie
•	Zmluvy o dodávkach korenín a prísad
•	Zmluvy o likvidácii a odvoze odpadov.
•	Zmluvy o reklame a reklamnomarketingových akciách

2.	právo spoločnosti Hrádok Mäsokombinát uzatvoriť:
-	Zmluvy o prevode pohľadávok a uznaní záväzkov, 
-	Dohody o splátkových urovnaniach, zápočtoch, pokonávkach, zabezpečovacích prostriedkoch v prípade finančných záväzkov a pohľadávok.
	
3.	právo spoločnosti Hrádok Mäsokombinát uzatvoriť so spoločnosťou Mecom Agro Zmluvy o centralizácii nákupu jatočných zvierat, surovín a tovarov pre výrobu v oboch spoločnostiach resp. o sprostredkovanie nákupu. 

4.	právo spoločnosti Hrádok Mäsokombinát uzatvoriť zmluvy o poradenskej činnosti v oblasti projektov pre štrukturálne nástroje Európskej únie, spracovanie projektov, technické a organizačné zabezpečenie pri realizácii projektov pomoci zo štrukturálnych zdrojov – nástrojov Európskej únie.

5.	právo spoločnosti Hrádok Mäsokombinát na zastupovanie a rokovanie o uzatvorení obchodných zmlúv na odbyt produkcie tovarov, služieb a sprostredkovanie predaja v rámci veľkoobchodu a maloobchodu na tovary, služby poskytované podnikateľom Hrádok Mäsokombinát.

6.	právo spoločnosti Hrádok Mäsokombinát na realizáciou poslednej etapy sektorového operačného plánu „Poľnohospodárstvo a rozvoj vidieka“, predmetom ktorej je obstaranie termovozidiel DAEWOO AVIA 3 ks a 7 ks Mercedes Benz Axor na základe zmlúv uzatvorených dňa 22.12.2005 a 21.04.2006.

7.	právo spoločnosti Hrádok Mäsokombinát na rokovanie o zmenách úverových zmlúv uzatvorených s peňažnými ústavmi formou dodatkov smerujúcich k reštruktualizácii záväzkov a zmenám v obsahu záväzkov (forme a spôsobe zabezpečovania záväzkov, predĺženia lehoty splatnosti úverov) a uzavretia dodatkov.

8.	právo spoločnosti Hrádok Mäsokombinát na rokovanie o poskytnutí nových úverov v objeme do 1 000 000 EUR a do 50 000 000 Sk a uzavretie úverových zmlúv.

9.	právo spoločnosti Hrádok Mäsokombinát na rokovanie a uzavretie zmlúv a dohôd o úhrade záväzkov po lehote splatnosti, uznaní záväzkov, vrátane dohôd o splátkových kalendároch.

10.	právo spoločnosti Hrádok Mäsokombinát na prevody pohľadávok, ich predaj a uzavretie zmlúv o ich úhradách po lehote splatnosti, uznaní týchto pohľadávok vrátane dohôd o splátkových kalendároch.

11.	právo spoločnosti Hrádok Mäsokombinát na zmenu organizačnej a riadiacej štruktúry podnikateľa Hrádok Mäsokombinát.

12.	právo spoločnosti Hrádok Mäsokombinát na uzavretie Dodatku ku kolektívnej zmluve pre rok 2006.

13.	právo spoločnosti Hrádok Mäsokombinát na uzavretie zabezpečovacích zmlúv, ručiteľských zmlúv, či poskytnutie ručiteľských prehlásení, avalov k ručiteľským zmenkám v prospech spoločnosti Hrádok Mäsokombinát k zmluvám o úvere.

	Úrad dňa 01.12.2006 vydal rozhodnutie č. 2006/FH/3/1/128, ktorým udelil výnimku zo zákazu podľa § 10 ods. 14 zákona na úkony pod č. 1-3,  5-10 a 13 a na úkony uvedené v žiadosti pod č. 4,11 a 12 úrad neudelil výnimku zo zákazu podľa    § 10 ods. 14 zákona. Predmetné rozhodnutie nadobudlo právoplatnosť dňa 21.12.2006.

	Na základe vyššie uvedených údajov úrad dospel k záveru, že zo strany podnikateľa Ing. Jána Molnára došlo k porušeniu § 10 ods. 14 zákona, nakoľko podnikateľ Ing. Ján Molnár bol ku dňu 20.06.2006 prostredníctvom podnikateľa Mecom Agro majiteľom 100% obchodného podielu  podnikateľa Hrádok Mäsokombinát, dňa 20.06.2006 boli vymenovaní noví konatelia podnikateľa Hrádok Mäsokombinát, dňa 29.06.2006 došlo k zaplateniu kúpnej ceny za obchodný podiel podnikateľa Hrádok Mäsokombinát a rozhodnutie vo veci predmetnej koncentrácie sa stalo právoplatným dňa 06.02.2007.

		Na základe vyššie uvedeného úrad listom č. 0668/PMÚ SR/2007 zo dňa 27.02.2007 podnikateľovi Ing. Jánovi Monárovi oznámil, že dňom doručenia predmetného listu podľa § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) v spojení s § 25 ods. 1 zákona úrad začne voči vyššie menovanému správne konanie vo veci uloženia pokuty podľa § 38 ods. 2 v spojení s § 38 ods. 1 zákona za porušenie § 10 ods. 14 zákona. 
	Správne konanie vo veci vyššie uvedenej veci sa na základe doručenia doručenky začalo dňa 02.03.2007 pod č. SK 0014/OK/2007.
	Za účastníka predmetného správneho konania vo veci uloženia pokuty za porušenie § 10 ods. 14 zákona úrad podľa § 25 ods. 3 zákona určil podnikateľa    Ing. Jána Molnára.

Tým istým listom úrad vyzval podnikateľa Ing. Jána Molnára, aby sa k predmetu konania vyjadril, svoje tvrdenia odôvodnil a na podporu svojich tvrdení podľa § 34 ods. 3 správneho poriadku navrhol dôkazy, ktoré sú mu známe. 

Úrad v správnom konaní vo veci uloženia pokuty za porušenie § 10 ods. 14 zákona vychádza aj z podkladov a informácií predložených úradu v priebehu správneho konania vo veci koncentrácie podnikateľov Ing. Jána Molnára a Hrádok Mäsokombinát a taktiež z podkladov, ktoré úrad zistil v správnom konaní č. SK 0014/OK/2007 vo veci uloženia pokuty za porušenie § 10 ods. 14 zákona v súvislosti s predmetnou koncentráciou podnikateľov Ing. Jána Molnára a Hrádok Mäsokombinát.

	Dňa 27.02.2007 si úrad v rámci predmetného správneho konania listom         č. 0668/PMÚ SR/2007  od podnikateľa Ing. Jána Molnára vyžiadal:
-	právne relevantný doklad o zaplatení kúpnej ceny za obchodný podiel podnikateľa Hrádok Mäsokombinát,
-	právne relevantný doklad o tom, kedy došlo k zápisu zmien do obchodného registra.

Dňa 15.03.2007 bola úradu doručená podnikateľom Ing. Jánom Molnárom žiadosť o predĺženie lehoty na predloženie podkladov. Úrad predmetnej žiadosti vyhovel a lehotu na predloženie podkladov a informácií predĺžil do 27.03.2007.

	Dňa 27.03.2007 boli úradu podnikateľom Ing. Jánom Molnárom prostredníctvom JUDr. Kataríny Segečovej, advokátky so sídlom Partizánska 3,    811 03 Bratislava (ďalej len „právna zástupkyňa“)  doručené listom zaevidovaným pod č. 1160/2007 úradom požadované podklady a informácie a vyjadrenie sa k oznámeniu o začatí predmetného správneho konania.

	Podnikateľ Ing. Ján Molnár sa prostredníctvom právnej zástupkyne vyjadril nasledovne:
1.	V oznámení  na str. 4 PMU uvádza, že Ing. Ján Molnár bol ku dňu 20.06.2006 majiteľom 100% obchodného podielu v spoločnosti Hrádok Mäsokombinát, spol. s r.o., uvedené tvrdenie nie je presné, pretože majiteľom 100% obchodného podielu v spoločnosti Hrádok Mäsokombinát, spol. s r.o. bola v tom čase spoločnosť Mecom Agro, spol. s r.o. Humenné, v ktorej je Ing. Ján Molnár majiteľom 85% obchodného podielu.
2.	V čase uzatvorenia zmlúv o prevode obchodných podielov, na základe ktorých došlo k vzniku predmetnej koncentrácie, bola spoločnosť Hrádok Mäsokombinát, spol. s r.o. vo  veľmi vážnej ekonomickej a finančnej kríze....Z dôvodu potreby zabránenia vzniku ďalších škôd, ako aj ochrany investícií Ing. Jána Molnára, bolo potrebné uskutočniť vyššie uvedené kroky nadobudnutím právoplatnosti rozhodnutia o koncentrácii. V danom prípade nebolo možné vzhľadom na príliš vysoké riziko vyhlásenia konkurzu na majetok spoločnosti Hrádok Mäsokombinát, spol. s r.o. čakať ani na udelenie výnimky, ktorú zákon o HS v takých prípadoch umožňuje udeliť.
Spoločnosť Hrádok Mäsokombinát , spol. s r.o. hrozilo najmä predčasné splatenie poskytnutých bankových úverov, mala vysoký objem záväzkov po lehote splatnosti, tieto predstavovali akútnu hrozbu reštruktualizácie, či vyhlásenia konkurzu na majetok spoločnosti Hrádok Mäsokombinát, spol. s r.o....Bez rýchleho vstupu silného investora prevodom obchodných podielov by hrozila najmä predčasná splatnosť poskytnutých úverov a vyhlásenie konkurzu, či reštruktualizácia spoločnosti, čo by mohlo mať za následok aj úplné zastavenie výroby. ... Vzhľadom na uvedené skutočnosti nebolo možné realizovať napádané úkony až po nadobudnutí právoplatnosti rozhodnutia PMU o koncentrácii, resp. po udelení výnimky.

	Úrad k vyššie uvedenému uvádza:
1.	Úrad na svojom tvrdení, že podnikateľ Ing. Ján Molnár bol ku dňu 20.06.2006 majiteľom 100% obchodného podielu podnikateľa Hrádok Mäsokombinát trvá, nakoľko Ing. Ján Molnár sa stal majiteľom predmetného obchodného podielu prostredníctvom svojej dcérskej spoločnosti Mecom Agro.
2.	Aj napriek skutočnostiam uvedeným v bode 2, podnikateľ Ing. Ján Molnár prostredníctvom podnikateľa Mecom Agro nesmel do právoplatnosti rozhodnutia vo veci predmetnej koncentrácie vykonávať žiadne práva a povinnosti vyplývajúce z koncentrácie, pokiaľ mu na tieto úkony nebola uložená výnimka podľa § 10 ods. 16 zákona. Nakoľko Ing. Ján Molnár nepožiadal úrad o udelenie výnimky podľa    § 10 ods. 16 zákona na nižšie uvedené úkony, úrad uloží pokutu podľa § 38 ods. 2 v spojení s § 38 ods. 1 zákona.

Dňa 27.02.2007 si úrad listom č. 0669/PMÚ SR/2007 vyžiadal od podnikateľa Hrádok Mäsokombinát predloženie nasledujúcich podkladov a informácií:
-	notárske zápisnice alebo zápisnice zo zasadnutí Valného zhromaždenia podnikateľa Hrádok Mäsokombinát za obdobie od 20.06.2006 do 06.02.2007,
-	stanovy podnikateľa Hrádok Mäsokombinát platné k jednotlivým dátumom zasadnutí valného zhromaždenia za obdobie od 20.06.2006 do 06.02.2007,
-	úkony konateľov podnikateľa hrádok Mäsokombinát, ktoré im prislúchajú podľa Čl. 3 ods. 2 Spoločenskej zmluvy podnikateľa Hrádok Mäsokombinát, ktoré boli uskutočnené za obdobie od 20.06.2006 do 06.02.2007 a špecifikácia týchto úkonov. V prípade, že došlo k výkonu úkonov konateľov podnikateľa Hrádok Mäsokombinát podľa Čl. 3 ods. 2 písm. e), f) a ods. 2.2 Spoločenskej zmluvy podnikateľa Hrádok Mäsokombinát za vyššie uvedené obdobie, doložiť tieto úkony právne relevantnými dokladmi.

Dňa 23.03.2007 boli úradu doručené listom zaevidovaným pod                        č. 1051/2007 vyžiadané podklady a informácie.
Dňa 27.03.2007 si úrad listom č. 1146/PMÚ SR/2007 vyžiadal od podnikateľa Hrádok Mäsokombinát doplňujúcu informáciu o výkone úkonov bežného obchodného styku a zamestnávateľských práv a povinností. 
Dňa 10.04.2007 bola úradu podnikateľom Hrádok Mäsokombinát listom zaevidovaným pod č. 1387/2007 doručená odpoveď na list úradu zo dňa 27.03.2007 č. 1146/PMÚ SR/2007.

	Z vyššie uvedených podkladov a informácií predložených podnikateľmi       Ing. Jánom Molnárom a Hrádok Mäsokombinát vyplýva nasledovné.

	Zo zápisnice z mimoriadneho valného zhromaždenia podnikateľa Hrádok Mäsokombinát, ktoré sa konalo dňa 20.06.2006 vyplýva, že došlo k prevodu obchodného podielu podnikateľa Hrádok Mäsokombinát na nového spoločníka podnikateľa Mecom Agro, prostredníctvom ktorého podnikateľ Ing. Ján Molnár nadobudol nad podnikateľom Hrádok Mäsokombinát výlučnú kontrolu.
Ďalej z vyššie uvedenej zápisnice vyplýva, že na predmetnom mimoriadnom valnom zhromaždení boli vymenovaní noví konatelia spoločnosti: Ing. Štefan Godány,       Ing. Valéria Gaľová a Ing. Miroslav Gavaľa a došlo k zmene Spoločenskej zmluvy podnikateľa Hrádok Mäsokombinát.

	Z Potvrdenia o vykonaní zápisu Obchodného súdu Banská Bystrica zo dňa 26.06.2006 vyplýva, že vyššie uvedené úkony, t.j. zmena obchodného spoločníka a vymenovanie konateľov boli zapísané do Obchodného registra Okresného súdu Banská Bystrica.

	Z bankového výpisu podnikateľa Mecom Agro vyplýva, že podnikateľ Ing. Ján Molnár prostredníctvom vyššie menovanej spoločnosti zaplatil kúpnu cenu vo výške [...OT...] Sk za obchodný podiel podnikateľa Hrádok Mäsokombinát dňa 29.06.2006.
 
	Vyššie uvedené skutočnosti nasvedčujú tomu, že došlo k naplneniu skutkovej podstaty porušenia § 10 ods. 14 zákona podnikateľom Ing. Jánom Molnárom a to:
1)	prijatím 100% obchodného podielu spoločnosti Hrádok Mäsokombinát prostredníctvom podnikateľa Mecom Agro dňa 20.06.2006,
2)	dňa 20.06.2006 vykonával prostredníctvom podnikateľa Mecom Agro pôsobnosť mimoriadneho valného zhromaždenia, kedy rozhodol:
-	o vymenovaní nových konateľov: Ing. Štefana Godányho, Ing. Valérie Gaľovej a Ing. Miroslava Gavaľu,
-	o zmene znenia Spoločenskej zmluvy podnikateľa Hrádok Mäsokombinát, tak ako je uvedené v zápisnici mimoriadneho valného zhromaždenia podnikateľa Hrádok Mäsokombinát zo dňa 20.06.2006
3)	zaplatením kúpnej ceny vo výške [...OT...] Sk za obchodný podiel podnikateľa Hrádok Mäsokombinát prostredníctvom podnikateľa Mecom Agro dňa 29.06.2006.

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

Úrad v posudzovanom prípade bude prihliadať pri ukladaní pokuty podnikateľovi Ing. Jánovi Molnárovi za porušenie povinnosti podľa § 10 ods. 14 zákona na nasledovné skutočnosti: 
-	skutočný dopad na trh nepredstavoval obmedzenie hospodárskej súťaže vzhľadom na to, že predmetná koncentrácia podnikateľov    Ing. Jána Molnára a Hrádok Mäsokombinát bola rozhodnutím č. 2007/FH/3/1/005 zo dňa 19.01.2007 schválená,
-	v predmetnom prípade sa jedná o prvé porušenie zákona podnikateľom       Ing. Jánom Molnárom,
-	podnikateľ Ing. Ján Molnár nepožiadal o udelenie výnimky podľa § 10 ods. 16 na vyššie uvedené úkony,
-	celková dĺžka porušenia § 10 ods. 14 zákona predstavovala obdobie od 20.06.2006 kedy boli uzatvorené Zmluvy do 06.02.2007, kedy nadobudlo právoplatnosť rozhodnutie č. 2007/FH/3/1/005 zo dňa 19.01.2007 vo veci koncentrácie podnikateľov Ing. Jána Molnára a Hrádok Mäsokombinát,
-	podnikateľ Ing. Ján Molnár uskutočnením vyššie uvedených úkonov nezískal žiaden majetkový prospech.

Úrad na základe vyššie uvedeného uloží pokutu za porušenie § 10 ods. 14 zákona podľa § 38 ods. 2 v spojení s § 38 ods. 1 zákona.
 
Podľa § 38 ods. 8 zákona pokuty podľa § 38 ods. 1 až 3 a 5 zákona môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení tohto zákona, ustanovení osobitného predpisu, k nesplneniu podmienky alebo k porušeniu povinnosti alebo záväzku uloženého rozhodnutím úradu; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu.
V súvislosti s vyššie uvedeným ustanovením úrad teda skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k predmetnému porušeniu zákona došlo v období od 20.06.2006, kedy došlo k porušeniu § 10 ods. 14 zákona do 06.02.2007, kedy nadobudlo právoplatnosť rozhodnutie č. 2007/FH/3/1/005 zo dňa 19.01.2007 vo veci koncentrácie podnikateľov Ing. Jána Molnára a Hrádok Mäsokombinát, úrad dospel k záveru, že objektívna osemročná bola zachovaná. Subjektívna štvorročná lehota bola taktiež zachovaná, nakoľko správne konanie vo veci uloženia pokuty podľa   § 38 ods. 2 v spojení s § 38 ods. 1 zákona podnikateľovi Ing. Jánovi Molnárovi za porušenie § 10 ods. 14 zákona sa začalo dňa 02.03.2007.
	Podľa § 33 zákona úrad vyzval listom č. 1496/PMÚ SR/2007 zo dňa 17.04.2007 právnu zástupkyňu podnikateľa Ing. Jána Molnára, aby sa ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie do 5 pracovných dní odo dňa doručenia predmetného listu.
	Podnikateľ Ing. Ján Molnár sa prostredníctvom právnej zástupkyne listom zaevidovaným úradom dňa 18.04.2007 k výzve pred vydaním rozhodnutia vyjadril, že nemá k výzve žiadne ďalšie pripomienky, chcel by však zdôrazniť skutočnosti, ktoré úrad vo výzve neuviedol ako skutočnosti, na ktoré bude prihliadať pri ukladaní pokuty a to, že:
1)	napádané úkony boli urobené v krátkom čase a nedošlo k ich opakovanému uskutočňovaniu, a zároveň
2)	uskutočnenie napádaných úkonov bolo PMU oznámené samotným             Ing. Molnárom, t.j. Ing. Molnár s PMU od začiatku riadne spolupracoval, a zároveň
3)	Ing. Molnár nemohol na predmetné úkony požiadať PMU o výnimku vzhľadom na to, že PMU v zmysle zákona nemá právomoc udeľovať výnimku na úkony už realizované, pričom Ing. Molnár vzhľadom na závažnú ekonomickú situáciu spoločnosti Hrádok Mäsokombinát, spol. s r.o. nemohol uskutočnenie napádaných úkonov odložiť na obdobie po udelení výnimky zo strany PMU.
K vyššie uvedeným skutočnostiam úrad uvádza nasledovné:
	Dĺžka porušovania § 10 ods. 14 zákona a skutočnosť, že nedošlo k opakovanému porušeniu bola úradom vzatá na vedomie a úrad prihliadol na tieto skutočnosti, tým že uviedol celkovú dĺžku porušovania zákona a tiež, že išlo o prvé porušenie podnikateľa Ing. Jána Molnára. 
	Čo sa týka druhého bodu, tak bolo povinnosťou Ing. Jána Molnára spolupracovať s úradom, v opačnom prípade by bol sankcionovaný za skutočnosť, že odmietol spolupracovať s úradom.
	K tretiemu bodu sa úrad vyjadril v reakcii na list č. 1160/2007 zo dňa 27.03.2007, v ktorom sa podnikateľ Ing. Ján Molnár prostredníctvom právnej zástupkyne vyjadril k oznámeniu o začatí predmetného správneho konania.
	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

				                                      Ing. Dušan Valo 
						        riaditeľ odboru koncentrácií

Rozhodnutie sa doručí:
JUDr. Katarína Segečová
advokátka
Partizánska 3
811 03 Bratislava